Efter den udmeldte spareplan for JP/Politikens Hus har Ekstra Bladets medarbejdere nedlagt arbejdet. Ekstrabladet.dk opdateres dog løbende, og avisen udkommer fredag

Ekstra Bladet gennemfører besparelser på 22 mio. kroner, og i den forbindelse er otte fastansatte journalister orienteret om, at de vil blive opsagt. En stor del vil dog blive tilbudt freelance-aftaler, når deres opsigelsesvarsler er udløbet.

Der forestår nu forhandlinger om at finde de sidste besparelser på ca. seks ud af de 22 samlende mio. kroner, der skal findes samlet.

Efter at være blevet orienteret om spareplanen har Ekstra Bladets journalistiske medarbejdere efter et medlemsmøde torsdag eftermiddag nedlagt arbejdet:

- Ekstra Bladets medarbejdere har besluttet at nedlægge arbejdet i sympati med de otte fastansatte og de tre-fire løstansatte, som fyres. Der er simpelthen ikke energi til at fortsætte, siger tillidsmand på Ekstra Bladet Anders Stoffer.

Ekstra Bladets chefredaktør, Poul Madsen, kalder spareplanen helt nødvendig:

- Det er altid kedeligt at skulle afskedige medarbejdere. Men det er helt nødvendigt i den medieverden, vi er en del af i dag, og det er helt afgørende for Ekstra Bladet at tjene penge for at bevare vores uafhængighed, især af politikerne. Vores journalistik må aldrig blive afhængig af offentlige tilskud, siger han og fortsætter:

- Med næsten 900.000 daglige brugere og en stort set fuld-integreret indholds-produktion taler vi ikke længere om digital transformation på Ekstra Bladet, men om hvordan vi som etableret digital medie-virksomhed skaber vækst i et marked, der er under konstant forandring, og hvor konkurrenterne er alle andre end de andre nyhedsmedier.

Poul Madsen oplyser endvidere, at ekstrabladet.dk på trods af arbejdsnedlæggelsen vil blive opdateret løbende, og at avisen også udkommer fredag.